गर्भस्थ शिशु जब जन्म लेता है तब माता-पिता के पूर्व निर्देशन में नार-पुरइन काटने के लिए चमइन को बुलाया जाता है। चमइन आकर नार-पुरइन काटती है जिसका परिणाम पिछले प्रकरण में बताया जा चुका है। यदि समाज के सामने मजबूरी न होती तो उस चमइन को पुनः स्वीकार नहीं करता। उत्पन्न शिशु का यदि नार-पुरइन नहीं काटा जाता है, तो वह शिशु सदा-सर्वदा दिव्यानन्द में मस्त रहता, उसको दुनिया की किसी भी वस्तु की आवश्यकता नहीं पड़ती और वह किसी भी सांसारिक समस्या में नहीं उलझता। यदि इधर-उधर से भटक कर कोई समस्या आ भी जाती तो उसका समाधान भी उसके साथ ही अनुगामी के रूप में आ जाता। उसके लिए परेशान होने की जरूरत कदापि नहीं होती। नार-पुरइन काटे बिना शिशु को गृहस्थ जीवन या सांसारिक कदापि नहीं बनाया जा सकता है। यदि उसकी शादी-विवाह भी एक नहीं एक हजार कर दिया जाय और सन्तान भी उत्पन्न होती रहें, फिर भी उस व्यक्ति पर इसका कोई कुप्रभाव नहीं पड़ सकता है, यदि उसका नार-पुरइन न काटा गया हो। उसकी वृत्ति सदा-सर्वदा ही ब्रह्ममय बनी रहेगी। वह अपने को न तो किसी माता-पिता से उत्पन्न माँ सकता है और न अपने द्वारा उत्पन्न सन्तानों को अपनी सन्तान ही मान सकता है। वह न तो अपने को किसी का पुत्र, भाई, पति, पिता या गृहस्थ मान सकता है और न किसी वस्तु को अपना मान सकता है। उसके लिए तो सारी सृष्टि ब्रह्ममय दिखलाई देती है। उससे संसार में किसी भी प्रकार की गलती, भूल या भ्रम नहीं हो सकता है। वह सदा ही निर्विकारी, निर्लेप और निर्दोष के रूप में संसार में अनासक्त रूप में इधर-उधर सर्वत्र भ्रमण करता रहता है। यह कैसी दुनिया है कि ऐसे दिव्यानन्द वाली पद्धति को समाप्त कर मात्र थोड़े से स्वार्थ हेतु कि हम माता-पिता कहलाएँ, हम भाई-बहन कहलाएँ, हमारा मकान हो, हमारी दुकान हो, हमारी संपत्ति हो आदि आदि चक्कर में फँस कर सुख लोभी नाना तरह की कमियों, समस्याओं और दुःखों को झेलते रहते हैं, लेकिन फिर भी किसी सन्त-महात्मा के यहाँ जाकर पुनः ब्रह्म से सम्बन्ध स्थापित कर दिव्यानन्द तथा अवतारी की शरण में जाकर सच्चिदानन्द रूप वाले मुक्त-पुरुष का जीवन व्यतीत नहीं करते हैं और संसार चक्र में फँसकर बर्बाद हो जाते हैं। आदि में सृष्टि रचना करनी थी, संसार कायम करना था। इसलिए प्रजापतियों के ब्रह्म-नाल को कटवा-कटवा कर सांसारिक बना-बना कर संतानोत्पत्ति कराते थे, क्योंकि उनको मात्र यही एक कार्य सौपा गया था, इसलिए वे ऐसा करते थे परन्तु आज जब इतनी सघन आबादी से युक्त संसार हो गया है कि भ्रूण-हत्या करना भी पुरस्कृत कार्य हो गया है। फिर भी लोग सांसरिकता को छोड़कर ब्रहमानन्द होने से घबराते हैं। जबकि आज कि सांसारिकता दुःख, परेशानियों और समस्याओं का पिटारा के अलावा कुछ भी नहीं रह गयी है, फिर भी आदमी इसी में इतना जकड़ा हुआ है कि निकालने पर भी निकलना ही नहीं चाहता है। वह प्रजापतियों और ऋषियों द्वारा प्रतिपादित सिद्धान्तों और कार्यों को संस्कृति और परम्परा के रूप में स्वीकार करते हुए अन्धानुकरण करने में लगा हुआ है। अपने सुधार व उद्धार की तरफ थोड़ा भी विचार नहीं कर रहा है। मानों कि अब इन लोगों को हमेशा के लिए यहीं रहना है, शरीर छोड़कर जाना ही नहीं है।